Grondgrypers naby Silver Lakes in hegtenis | Netwerk24
Grondgrypers naby Silver Lakes in hegtenis
Deur Jeanne-Marié Versluis 12 Januarie 2020 00:02
Grondeienaars oos van die luukse Silver Lakes-woonbuurt in Pretoria hou asem op nadat grondgrypers, glo in EFF-klere, die afgelope twee weke op hul eiendom gesien is.
Die grondgrypers se naam vir hul nuwe "woonbuurt".
Die grondgrypers het selfs die naam van hul nuwe "woonbuurt" – Winnie Mandela View EFF extention 3" – met rooi spuitverf op strukture aangebring.
Dis nog nie bekend of daar ook uitbreidings 1 en 2 iewers is nie.
Klein groepies mense het die afgelope twee weke met grawe by ongebruikte stukke hoewegrond in die Boschkop-gebied begin aankom, skoongemaak en erwe uitgemeet. Die grond is eintlik vir nywerhede geoormerk.
Piet le Roux, uitvoerende hoof van Sakeliga, sê die betreders kom en gaan. Hulle wil vermoedelik die water toets en dan erwe uitmeet waar hulle die minste weerstand gaan kry.
Peter Wassenaar, prokureur van een van die grondeienaars, sê hy hanteer 'n dringende hofaansoek namens dié eienaar teen die betreders. Die aansoek gaan Maandag in die hooggeregshof in Pretoria voort met die doel om 'n interdik te kry dat die betreders nie weer hul voete op die grond mag sit nie.
"Ons weet nog nie hoe georganiseerd die betreding is nie. Hulle kom in groepe van tussen tien en 15 mense en meet dan blokkies op die grond uit. 'n Mens kan dit duidelik op 'n lugfoto sien, maar nie van die pad af nie."
Die grondeienaar vir wie hy optree, het Woensdag die eerste keer betreders op sy grond gehad. Die Boschkop-polisie is ingeroep, wat hulle gewaarsku het. Die groep het toe verdwyn en was die volgende dag weg toe dit gereën het. Maar Vrydag was sowat tien van die groep terug. Die polisie is ontbied, wat hulle met grawe en al in hegtenis geneem het op 'n klag van betreding.
Wassenaar sê die betreders dra EFF-klere. Hy verneem 'n ander grondeienaar in die omgewing het ook regstappe teen betreders ingestel.
Hy sê as grondeienaars nie dadelik optree teen betreders nie, en die betreders "lê hul kop 'n kussing in 'n dwelling op die grond neer", gee dit 'n baie langer en duurder hofgeding af ingevolge die Wet op die Voorkoming van Onwettige Uitsetting en Onregmatige Besetting van Grond om hulle af te kry.